**ข่าวประชาสัมพันธ์**

**เอสซีจี ขับเคลื่อน Inclusive Green Growth ทั่วอาเซียน**

**ดันแผนยุทธศาสตร์ขับเคลื่อนเศรษฐกิจหมุนเวียนแห่งชาติเวียดนาม**

**ในเวที** **“Vietnam Circular Economy Forum 2024”**

**เอสซีจี** ร่วมแบ่งปันหลักเศรษฐกิจหมุนเวียน (Circular Economy) ในงาน **“Vietnam Circular Economy Forum 2024”** จัดโดยกระทรวงทรัพยากรธรรมชาติและสิ่งแวดล้อมของเวียดนาม และพันธมิตรองค์กรชั้นนำทั้งเวียดนามและไทย เพื่อนำแผนยุทธศาสตร์ขับเคลื่อนหลักเศรษฐกิจหมุนเวียนแห่งชาติเวียดนาม ซึ่งกำลังจะได้รับการอนุมัติจากนายกรัฐมนตรีของเวียดนามไปปฏิบัติจริง หลังภาครัฐ เอกชน องค์กรไม่แสวงผลกำไร สถาบันการศึกษา สถาบันวิจัย ตลอดจนผู้เชี่ยวชาญด้านเศรษฐกิจหมุนเวียน รวมทั้งเอสซีจี ร่วมผลักดันแผนดังกล่าวมากว่า 3 ปี

**นายชนะ ภูมี ผู้ช่วยผู้จัดการใหญ่-การบริหารความยั่งยืน เอสซีจี** เผยในงานดังกล่าวว่า “แนวคิดหลักเศรษฐกิจหมุนเวียนเป็นเรื่องสำคัญยิ่งต่อการพัฒนาสังคม เศรษฐกิจ และสิ่งแวดล้อม และเป็นส่วนหนึ่งของการขับเคลื่อน ESG (Environmental, Social, Governance) เพื่อสร้าง Inclusive Green Growth ของเอสซีจี เราจึงร่วมมือกับกระทรวงทรัพยากรธรรมชาติและสิ่งแวดล้อมของเวียดนาม และอีกหลายภาคส่วน จัดงาน “Vietnam Circular Economy Forum 2024” ขึ้นต่อเนื่องมาเป็นปีที่ 3 เพื่อส่งเสริมความรู้ ความเข้าใจ และแลกเปลี่ยนประสบการณ์การดำเนินธุรกิจตามหลักเศรษฐกิจหมุนเวียน พร้อมสร้างความร่วมมือระหว่างภาคส่วนต่าง ๆ เพื่อสร้างการเติบโตอย่างยั่งยืน โดยไม่ทิ้งใครไว้ข้างหลัง

สำหรับปีนี้ที่เวียดนามได้กำหนดแผนยุทธศาสตร์ขับเคลื่อนหลักเศรษฐกิจหมุนเวียนแห่งชาติขึ้นอย่างเป็นรูปธรรมเพื่อการพัฒนาอย่างยั่งยืนของประเทศ เอสซีจีในฐานะองค์กรที่ส่งเสริม ESG และหลักเศรษฐกิจหมุนเวียน ผ่านการลงทุนในนวัตกรรมใหม่ ๆ เพื่อปรับปรุงกระบวนการผลิตให้มีการใช้ทรัพยากรอย่างคุ้มค่า นำทรัพยากรใช้แล้วกลับมาใช้ใหม่ ส่งเสริมการใช้พลังงานสะอาด และพัฒนาผลิตภัณฑ์ที่เป็นมิตรต่อสิ่งแวดล้อม จึงมุ่งมั่นร่วมสร้างการเติบโตอย่างยั่งยืนนี้ทั้งในเวียดนามและประเทศอื่น ๆ ในอาเซียน หรือภูมิภาคอื่น ๆ ที่เราเข้าไปดำเนินธุรกิจ อย่างเช่นเดือนพฤศจิกายนที่ผ่านมา เอสซีจีได้ร่วมกับเครือข่ายพันธมิตรทั้งภาครัฐ เอกชน จัดงาน “ESG SYMPOSIUM 2024 INDONESIA: INCLUSIVE GREEN GROWTH FOR GOLDEN INDONESIA” ในประเทศอินโดนีเซีย เพื่อสร้างความร่วมมือผลักดันให้เกิดการพัฒนาอย่างยั่งยืน”

**ผู้สนใจสามารถติดตามข่าวสารอื่นๆ ของเอสซีจีได้ที่ <https://www.scgnewschannel.com> / Facebook: scgnewschannel และ Line@: @scgnewschannel**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*